**Valga Vallavalitsuse 6. augusti erakorraline istung**

Valga Vallavalitsuse 6. augusti 2018 erakorralisel istungil otsustati suunata Valga Vallavolikogu 17. augusti istungile otsustamiseks:

1. Valga valla korraldatavate elutähtsate teenuste kirjeldus ja toimepidevuse nõuete kehtestamise määrus, millega sätestatakse nõuded elutähtsa teenuse taseme ja teenuse osutamise valmisoleku kohta ning nõuded elutähtsa teenuse katkestuse ennetamiseks. Samuti sätestatakse elutähtsa teenuse taastamise korraldus ja taastamise prioriteedid, tingimused, mille korral on tegemist elutähtsa teenuse ulatuslikust või raskete tagajärgedega katkestusest põhjustatud hädaolukorraga, ning hädaolukorrast või selle ohust teavitamise korraldus.
2. Ühistranspordi sõidupiletite hindade kehtestamise määrus, millega kehtestataks Valga valla avalikul linnaliinibussiveol sõidupileti hinnaks 0,00 eurot ning tühistatakse kehtetuks Valga Linnavolikogu 19. septembri 2008 määrus nr 20 „Ühistranspordi sõidupileti hindade kehtestamine”.